કલિયુગની વાત આવે એટલે ભલભલા માણસોને મેં જુદી જુદી રીતે એક જ અર્થવાળું વાક્ય બોલતા સાંભળ્યા છે કે “એ બધું સતીયુગમાં થઇ ગયું એ થઇ ગયું પણ હવેના જમાનામાં બધા સંબંધો સ્વાર્થના થઇ ગયા છે”. જો કે એમની વાત સો ટકા ખોટી પણ નથી, પરંતુ સો ટકા સાચી પણ નથી, કારણ કે બધા સંબંધોનું બંધનમાં પરિણમતું સ્વરૂપ એ છેવટે તો આપણી પોતાની જ ઉપજ છે. કોઈક સાથે તમારો સંબંધ હોવો એટલે એમ નઈ કે એ વ્યક્તિ કે તમે એકબીજાના બંધનમાં છો અથવા તો તમે એને આધીન છો. આ હકીકત આજકાલ માનસપટ પરથી ભૂંસાતી જાય છે. રખે ને જો આમનું આમ ચાલ્યું તો આવનારી પેઢી કદાચ સંબંધની મૂળ વ્યાખ્યા જ વિસરી જશે એવી પ્રતીતી થાય એમાં નવાઈને સ્થાન નથી.